শৈলদার খোঁজে তারাশঙ্কর এ-বাড়িতে আসেন সাধারণত রবিবার সকাল ন’টা-দশটা নাগাদ। তবে সব রবিবারই যে শৈলদাকে বাড়িতে পাওয়া যায়, তা নয়। তার কারণ রবিবার সকালেই ‘মুখুজ্যে’ মাঝে মাঝে তাঁর গাড়ি নিয়ে হাতিবাগানে বাজার করতে যান। তাতে অবশ্য ‘বাঁড়–জ্যে’র কোনো অসুবিধে হয় না। আমাকে বলেন, ‘ঠিক আছে, তা হলে শানুকে ডাক্, তার সঙ্গে এক হাত ক্যারম খেলে যাই।’ শানু আমার ছেলে। ডেকে পাঠানো মাত্র সে তার হোমটাস্কের অঙ্ক ফেলে ক্যারম বোর্ড আর ঘুঁটির কৌটো নিয়ে আমার পড়ার ঘরে চলে আসে। খেলা শুরু হয়। মাঝে মাঝে যে দুই খেলোয়াড়ের মধ্যে ঝগড়া বাধে না, তাও নয়। আমি দর্শক। চুপচাপ দুই বালকের খেলা দেখি। তাদের একজনের বয়স ষাট পেরিয়েছে, অন্যজনের বয়স দশ বছর।